钦定古今图书集成/明伦汇编/氏族典/第235卷 > 张恭〈弟华 子就〉
## 钦定古今图书集成/明伦汇编/氏族典/第235卷 > 张恭〈弟华 子就〉

按《魏志阎温传》：“先是，河右扰乱，隔绝不通，炖煌太守
马艾卒，官府又无丞。功曹张恭，素有学行，郡人推行
长史事，乃遣子就东诣太祖，请太守。时酒泉黄华、张
掖张进各据其郡，欲与恭、艾并势。就至酒泉，为华所
拘执，劫以白刃，就终不回，私与恭疏曰：‘大人率厉炖
煌，忠义显然，岂以就在困厄之中而替之哉’！恭即遣”
从弟华攻酒泉，别遣铁骑二百，东缘酒泉北塞，径出
张掖北河，迎太守尹奉。于是张进须黄华之助，华顾
恭兵，恐击其后，遂诣金城太守苏则降，就竟平安。黄
初二年，下诏褒扬，赐恭爵关内侯。太和中卒，赠执金
吾。就后为金城太守，父子著称于西州。